Norm Macdonald

Norman Macdonald (17. lokakuuta 1959 Quebec – 14. syyskuuta 2021 Los Angeles) oli kanadalainen näyttelijä ja koomikko. Hänet tunnettiin parhaiten uutisankkurin roolistaan sketsisarja Saturday Night Livessä vuosina 1993–1998. Tämän jälkeen Macdonald esitti pääosaa tilannekomediasarjassaan Norm Show ja esiintyi useissa elokuvissa. Hänet tunnettiin myös lukuisista esiintymisistään Conan O'Brienin ja muiden myöhäisillan keskusteluohjelmien vieraana. Vuosina 2013–2017 Macdonald isännöi internet-talk show'ta Norm Macdonald Live koomikko Adam Egetin kanssa. Ohjelman suosio johti Netflix-sarjaan Norm Macdonald Has a Show vuonna 2018. 

Vuonna 2016 Macdonald julkaisi kirjan Based on a True Story, joka nousi New York Timesin Bestseller-listalle. 

Norm Macdonaldia on kutsuttu yhdeksi parhaista stand up -koomikoista koskaan. Macdonald sai kunnian olla viimeinen stand up -esiintyjä suositussa Late Show with David Letterman -ohjelmassa.

Esityksessään Me Doing Stand Up (2011) hän mainitsi, että syöpään kuolleista on tapana sanoa, että he "hävisivät kamppailunsa syöpää vastaan". Macdonald huomautti, että kun ihminen kuolee, hänen syöpänsä kuolee myös. Siten kyseessä ei ole häviö, vaan tasapeli. 

The Rod Ryan Show -radio-ohjelman haastattelussa Macdonald paljasti ajattelevansa, että kaikki sairastuvat elämänsä aikana eikä sairaus tee kenestäkään erityistä. Hän mainitsi ihailleensa stuntmies ja näyttelijä Richard Farnsworthia, joka viimeiseksi jääneen elokuvansa The Straight Storyn kuvausten aikana oli kuolemaisillaan eturauhassyöpään. Macdonald katsoi, että sairauden julkistaminen tuo tarpeetonta henkistä taakkaa läheisille, sekä toivomatonta huomiota yleisöltä. Macdonaldin mielestä todellista urheutta on kantaa taakka sairaudesta yksin. 

Macdonald kuoli leukemiaan 61-vuotiaana 14. syyskuuta 2021 yhdeksänvuotisen sairauden päätteeksi.

 Filmografia 
 Saturday Night Live 
 The Drew Carey Show 
 NewsRadio 
 Eläintohtori
 Man on the Moon
 The Norm Show 
 Family Guy
 The Orville
 Mike Tyson Mysteries

 Lähteet 

Luokka:Kanadalaiset televisionäyttelijät
Luokka:Kanadalaiset elokuvanäyttelijät
Luokka:Vuonna 1959 syntyneet
Luokka:Vuonna 2021 kuolleet